钦定古今图书集成/方舆汇编/边裔典/第061卷 > 《黠戛斯朝贡图传序》唐·李德裕
## 钦定古今图书集成/方舆汇编/边裔典/第061卷 > 《黠戛斯朝贡图传序》唐·李德裕

“昔越裳贡雉，荐于宗庙；西旅贡獒，陈以典训，所以感
其至而戒其初也。”仁圣文武至神大孝皇帝御历之
四年矣，天瑞灿烂，王道昭焯，五材并用，六辔斯柔。布
政宣室，以张神化；振兵朔野，以耀威灵。故得天晬而
清，日晏而明，虫螟不生，嘉谷以成，中外既安，四夷来
庭。由是龙荒君长黠戛斯遣使注《吾合素》等上表，献
“良马二匹。绝大漠而贡赤诚，涉流沙而霑赭汗。非至
德所感，孰能臻于斯乎？皇帝以前有鸾旗焉，用骥𫘧，
不贵龙友，鸣驾岐车。”乃命其使见于内殿，赐以珍膳，
锡之文锦。谨按故相魏国公贾耽所撰《古今四夷述》，
点戛斯者，本坚昆国也。贞观二十一年，其酋长自身
入朝，授以将军印，拜坚昆都督。逮于天宝季年，朝贡
不绝。洎中国多难，以回鹘隔碍，黠戛斯忿其桀骜，乘
彼荐饥，于是破龙庭，焚罽幕，萧条万里，地无种落，得
出重泉而见白日，披氛雾而睹青天。臣伏见太宗谓
群臣曰：“南荒西域，自远而至，其故何哉？”宰臣元龄对
曰：“殊域来朝者，中国乂安，帝德遐被所致。”太宗曰：“向
使中国不安，何缘而至？朕观此怀惧，何者？昔秦始皇
并吞六国，汉武帝威加戎狄。今殊方异类，无远不宾，
窃比秦始、汉武，想无多愧，亦欲传之子孙。念二主之
末途，朕所以不能不惧尔。”臣伏思太宗往昔之惧，致
我唐百代之隆，则圣祖贻谋，可谓深矣。此太宗所以
永保鸿名，为受命之祖；陛下所以不承王业，为中兴
之君，岂不宜哉！天旨以贾耽有陈平镇抚之才，得充
国通知之敏，其所述作，该明古今。诏太子詹事韦宗
卿、秘书少监李述往莅宾馆，以展私觌，稽合同异。
缕阙遗传，胡貊兜离之音，载山川曲折之状，条贯周
备，文理洽通。臣伏以贞观初，中书侍郎颜师古上言：
“昔周武王天下太平，远国归款，周史乃集其事为《王
会篇》。今万国来朝，蛮夷率服，实可图写，请撰为《王会
图》。”有诏从之。臣辄因韦宗卿、李述所纪异闻，饰以会
事，敢叙《率服》，以冠篇首。